Beszámoló a Magyar Aktuárius Társaság 2007/2008 évi tevékenységéről

Az alábbiakban a munkatervi pontoknak megfelelően számolunk be társaságunk tevékenységéről.

1. Szakmai programok, továbbképzések szervezése és szakmai rendezvények figyelemmel kísérése, különös tekintettel a 4. Őszi Iskolára, a 2008. évi Altenburger Gyula Szimpóziumra és MAT szemináriumra.
Ősszel megrendeztük a társaság 4. Őszi Iskoláját, amelyre most svájci előadókat hívtunk; a rendezvényen igen sok tagunk vett részt, sőt a környező országokból is többen jelentkeztek. A rendezvény nagyon sikeresnek bizonyult. Folytattuk a MAT szemináriumát, amelyen bemutatkoztak új tagjaink.

2. A Szakmai Továbbképzési Rendszer első három évének értékelése alapján a rendszer továbbfejlesztése ill. működtetése.
Az SZTR működésének első három éve alapján a rendszer működését érintő lényeges változtatás nem tűnt indokoltnak. Az Ügyvezetőség megítélése szerint a rendszer megfelelően működik, minősített tagjaink számára megfelelő mennyiségű és minőségű akkreditált program áll rendelkezésre ahhoz, hogy az SZTR-ben megfogalmazott elvárásnak eleget tegyenek.

3. A MAT folyamatos aktív részvétele a tágabban értelmezett biztosítási közéletben, beleértve nyugdíjrendszert, az egészségbiztosítási rendszert, valamint az önkéntes és kötelező pénztárakat érintő munkálatokat is. Véleménynyilvánítás és érdekképviselet az aktuárius szakmát érintő valamennyi kérdésben.
A MAT szakmai véleményét általában a BSZB és az Ügyvezetőség jelenítette meg.
Annak érdekében, hogy javítsuk kapcsolatainkat, párbeszédet kezdeményeztünk három olyan szereplővel, akik meghatározóak a biztosítási közéletben: a PM-mel, a PSZÁF-fal és a MABISZ-szal. Mindhárom szervezettel többé-kevésbé sikeres megbeszéléseket folytattunk.
A PM képviselőivel a legtöbb aktuális kérdésben elvileg egyetértettünk, ám ennek kevés a megfigyelhető hatása a mindennapi kapcsolatokban (ld. a lenti 3.1 pontot). Ugyanakkor jó a kapcsolat a PM-mel a Szolvencia 2 projekttel kapcsolatosan (ld. a lenti 4. pontot).
A PSZÁF vezetőivel sikerült olyan együttműködési megállapodást kidolgozni és aláírni, amely kedvező alapot teremt a sikeres szakmai együttműködéshez. Pozitív fejleményként értékelhető az, hogy az együttműködési megállapodás aláírása óta a PSZÁF megkereste a MAT-ot abban az ügyben, hogy egy kinevezés előtt álló aktuárius valóban minősített tagja-e a Társaságnak.
A MABISZ főtitkárával a másik felet is érintő kérdésekben kölcsönös tájékoztatásról állapodtunk meg.
Számos jogalkotással összefüggő tevékenységben is részt vettünk, az alábbiak szerint.
3.1 A BIT azon módosításaival kapcsolatban, amelyek ‑többek között‑ a befektetési egységekhez kötött életbiztosítások befektetései mögött álló garancia illetve védettség szabályozását tartalmazta, többször és több szinten is foglalkoztunk. Először még nem hivatalosan, mert a törvény tervezett módosítását a MAT nem kapta meg. Ekkor is eljuttattuk azonban észrevételeinket az illetékeseknek. A későbbi BIT módosítás alkalmával, amikor a korábbi problémás szabályozást javította ki a jogalkotó, már hivatalosan mondtunk véleményt.
3.2 Sikeresnek tekinthetjük a MAT részvételét az ún. Gender irányelv magyarországi implementációjával kapcsolatos vitákban, hiszen a végül kialakult szabályozás jelentős pontokon a MAT által megfogalmazott álláspontot tükröz.
3.3 Véleményt nyilvánítottunk az aktuárius jelentés módosítását indítványozó PSZÁF tervezetről.
3.4 Véleményt nyilvánítottunk a független biztosításközvetítői szakképesítésről és hatósági vizsgáról szóló PM rendelettervezetről.

4. A MAT aktív részvétele a biztosítási szerződések nemzetközi számviteli szabványának második fázisára ill. a szolvencia2 kialakítására vonatkozó véleményezésben és felkészülésben.
A Szolvencia 2 projekt keretében a Társaságnak több sikeres és néhány kevéssé sikeres tevékenységét érdemes megemlíteni. A MAT delegáltja rendszeresen részt vesz a PM által a tagállamok pénzügyminisztériumainak képviselői részvételével zajló ülés sorozaton a magyar álláspont képviseletének kialakítás érdekében létrehozott munkacsoport ülésein. A MAT álláspontja megjelenítésére az Ügyvezetőség létrehozta a Szolvencia 2 Bizottságot (S2B).
Az S2B a Felügyelet illetékeseivel kidolgozta a terítéken levő keretirányelv javaslat kockázatkezeléssel, az aktuárius funkciójával foglalkozó részének módosítására vonatkozó javaslatát; ezt a PSZÁF és a MAT közös álláspontként juttatta el a PM részére. Sajnos a közös javaslatnak csupán néhány része került továbbításra az EU Bizottság számára.
A nemzetközi számviteli szabványokkal kapcsolatban a beszámolási időszakban a MAT nem fejtett ki jelentős tevékenységet.

5. MAT ajánlások kidolgozása és elfogadása.
A MAT ügyvezetősége elfogadta második ajánlásunkat (Nem-élet termékterv díjkalkulációjával szembeni aktuáriusi elvárások).

6. A MAT honlapjának működtetése és fejlesztése.
Sajnos a honlap működésében jelentős zavar támadt, mert a korábbi szolgáltatónk törölte a minket kiszolgáló szervert. Új ajánlatot adott ugyan, de azt az ára miatt az Ügyvezetőség nem fogadta el. Folyamatban van egy új szolgáltató kiválasztása. A lehető legrövidebb idő alatt meg kell oldani azt, hogy a MAT honlapja legalább a 2007-es szinten folytassa működését.

7. Részvétel a nemzetközi aktuárius szervezetek munkájában.
A két legfontosabb nemzetközi szervezettel (GC és IAA) folyamatosan tartjuk a kapcsolatot. Természetesen a rendezvények csak egy kis részén tudunk részt venni. Jelentős fejlemény az, hogy a GC elfogadta a MAT meghívását, és ennek megfelelően az öt GC bizottságból négy (Freedoms Committee [ez az általános ügyekkel foglalkozó, nem szakmai bizottság], Insurance Committee, Pension Committee, Investment Committee) Budapesten tartja 2009 márciusi bizottsági ülését. Eddig egyetlen bizottsági ülés volt Magyarországon: 2003-ban az Education Committee tartott megbeszélést Budapesten.
Továbbra is részt veszünk az EAA (European Actuarial Academy) Tanácsadó Testületének (Advisory Board) munkájában. Az EAA több sikeres programot szervezett, és folyamatosan szervez. Az EAA egyre nagyobb elismertségre tesz szert a nemzetközi porondon.

8. A MAT könyvtár támogatása.
2007-ben a könyvtár számos beszerzésre használta a MAT-tól kapott támogatást:
•	Milevsky, Moshe A. - Calculus of Retirement Income: Financial Models for Pension Annuities and Life Insurance
•	Ed: Chiappori, Pierre-Andre; Gollier, Christian - Competitive Failures in Insurance Markets: Theory and Policy Implications
•	Ed: Campbell, Andrew; Brosse, John Raymond La; Mayes, David G. Singh, Dalvinder - Deposit Insurance
•	Kast, Robert; Lapid, Andre - Economics and Finance of Risk and of the Future
•	Tena Crews - Fundamentals of Insurance

9. Hagyományos rendezvényeink (kirándulás, újévi vacsora) megszervezése.
Az őszi kirándulás talán eddig legtöbb tagunkat és persze családtagjaikat vonzotta egy kis természetjárásra, és közben beszélgetésre. Az újévi vacsorán hagyományosan jó volt a hangulat.

Összefoglalva elmondhatjuk, hogy az elmúlt egy évben több sikeres programunk volt, és sok tekintetben előreléptünk. Szakmai rendezvényeink az utóbbi egy évben is sikeresek voltak. Ezek száma és látogatottsága ismételten magas volt.

Budapest, 2008. május 9.
a MAT Ügyvezetősége